Mogoeng moet jammer sê oor Israel-uitsprake  Hoofregter Mogoeng Mogoeng. (Foto: REUTERS/Siphiwe Sibeko via African News Agency/ANA) Hoofregter Mogoeng Mogoeng moet binne tien dae om verskoning vra vir sy uitsprake oor die konflik tussen Israel en Palestina. Die Regterlike Dienskommissie (RDK) se Regterlike Gedragskomitee (RGK) het in Julie 2020 met ŉ ondersoek begin na Mogoeng nadat verskeie organisasies, insluitend die drukgroep Africa4Palestine, ŉ klag teen die hoofregter ingedien het nadat hy tydens ŉ paneelgesprek kritiek gelewer het op die ANC-regering se eensydige benadering tot die stryd tussen Israel en die Palestyne. Regter Phineas Mojapelo, lid van die RGK, het bevind dat Mogoeng by ŉ politieke omstredenheid of aktiwiteit betrokke geraak het wat strydig is met die kode vir regterlike gedrag. Daar is ook bevind dat Mogoeng die aansien van die regterlike amp gebruik het om die private belang van die regter of ander te bevorder en dat hy betrokke was by aktiwiteite buite die reg wat onversoenbaar is met die vertroue in en die onpartydigheid van regters. Mogoeng het ook versuim ook die skeiding van magte te respekteer. “Die Suid-Afrikaanse regbank is en moet een bly wat nie onbehoorlik by politieke omstredenheid betrokke raak nie. Dit gebruik of verleen nie die aansien van die regterlike amp om enige private belange te bevorder nie, hetsy van sy individuele lede of ander,” het Mojapelo gesê. Mogoeng het destyds tydens ’n webinaar van die Israeliese koerant Jerusalem Post pro-Israeliese uitsprake gemaak en ook gesê die Bybel se gesag is hoër as dié van die Suid-Afrikaanse Grondwet. “As Christen kan ek niks anders doen as om Israel lief te hê en vir dié land te bid nie omdat ek weet dat haat vir Israel deur my en my nasie slegs ongekende vervloeking op ons nasie teweeg sal bring,” het Mogoeng gesê. Mogoeng moet nou tydens ŉ vergadering van dienende regters van die Konstitusionele Hof die onderstaande verskoning voorlees en ŉ ondertekende afskrif daarvan aan die media stuur: